Kohtuasi C‑488/15

Euroopa Komisjon

versus

Bulgaaria Vabariik

Liikmesriigi kohustuste rikkumine – Keskkond – Direktiiv 2008/50/EÜ – Välisõhu kvaliteet – Artikli 13 lõige 1 – XI lisa – PM10 sisalduse 24tunnine ja aastane piirtase – Piirtasemete süstemaatiline ja pidev ületamine – Artikkel 22 – Teatavale piirtasemele vastavuse saavutamise tähtaja pikendamine – Kohaldamise tingimused – Artikli 23 lõige 1 – Õhukvaliteedi kavad – „Võimalikult lühike“ ületamise ajavahemik – Asjakohased meetmed – Hinnanguelemendid

Kokkuvõte – Euroopa Kohtu (kolmas koda) 5. aprilli 2017. aasta otsus

ELTL artikli 258 alusel esitatud liikmesriigi kohustuste rikkumise hagi ese on piiritletud komisjoni põhjendatud arvamusega, mistõttu hagi peab rajanema samadel põhjendustel ja väidetel kui põhjendatud arvamus. Niisuguse hagi ese võib hõlmata asjaolusid, mis on aset leidnud pärast põhjendatud arvamuse esitamist, tingimusel, et need on selles arvamuses viidatud asjaoludega sama laadi ning kujutavad endast sama käitumist. Lisaks, kui hagi eesmärk on osutada liidu õigusnormide süstemaatilisele ja pidevale rikkumisele, ei saa põhimõtteliselt välistada komisjoni poolt täiendavate tõendite esitamist, millega Euroopa Kohtu menetluse käigus soovitakse näidata, et väidetav rikkumine on üldine ja juurdunud. (vt punktid 37, 42 ja 43)

Vt otsuse tekst. (vt punkt 40)

Euroopa Kohus võib omal algatusel kontrollida, kas ELTL artiklis 258 sätestatud liikmesriigi kohustuste rikkumise hagi esitamise tingimused on täidetud. (vt punkt 50)

Vt otsuse tekst. (vt punktid 52 ja 87)

ELTL artiklis 258 sätestatud menetlus põhineb aga EL toimimise lepingust või teisesest õigusest tulenevate liikmesriigi kohustuste rikkumise objektiivsel tuvastamisel. Direktiivi 2008/50 välisõhu kvaliteedi ja Euroopa õhu puhtamaks muutmise kohta XI lisas kindlaks määratud piirtasemete ületamisest seega piisab, et tuvastada direktiivi 2008/50 artikli 13 lõike 1 koostoimes nimetatud lisaga rikkumine. (vt punktid 68 ja 69)

Vt otsuse tekst. (vt punkt 76)

Vt otsuse tekst. (vt punkt 87)

Direktiivi 2008/50 välisõhu kvaliteedi ja Euroopa õhu puhtamaks muutmise kohta artikli 23 lõikest 1 ilmneb, et kui PM10 sisalduse piirtasemeid ületatakse pärast nende saavutamiseks ette nähtud tähtaega, on asjaomane liikmesriik kohustatud esitama õhukvaliteedi kava, mis vastab teatud nõuetele. Sellel sättel on aga üldisem ulatus, sest seda kohaldatakse ilma ajalise piiranguta kõikide selles direktiivis kindlaks määratud saasteainete piirtasemete ületamiste suhtes pärast nende tasemete saavutamiseks ette nähtud tähtaega, sõltumata sellest, kas see on kehtestatud direktiiviga või teeb seda komisjon selle direktiivi artikli 22 alusel. (vt punktid 102 ja 104)

Asjaolust, et liikmesriik ületab PM10 sisalduse piirtasemeid, ei piisa iseenesest järelduseks, et see liikmesriik rikub direktiivi 2008/50 välisõhu kvaliteedi ja Euroopa õhu puhtamaks muutmise kohta artikli 23 lõikes 1 ette nähtud kohustusi. Nimelt tuleb juhtumipõhise analüüsi alusel kontrollida, kas asjaomase liikmesriigi koostatud kavad on selle sättega kooskõlas. Sellest tulenevalt tuleb õhu kvaliteedi kavad koostada ainult saastamisohu vähendamise eesmärgi ja erinevate olemasolevate avalike ja erahuvide tasakaalu arvesse võttes. (vt punktid 106–108)